ชิ้นส่วนรถยนต์เดี้ยงAHลุ้นกำไรหรูปี’55
ชิ้นส่วนรถยนต์ยอมรับสภาพไตรมาส 2 กำไรวูบตามคาด
19 ส.ค. 2554

ชิ้นส่วนรถยนต์ยอมรับสภาพไตรมาส 2 กำไรวูบตามคาด 
สแตนเลย์ทรุด 36% AH ลุ้นครึ่งปีหลังแจ่ม ผลิตเต็มสูบหั่นลงทุนหนีดอกเบี้ยพุ่ง
นายอภิชาต ลี้อิสสระนุกูล รองประธานกรรมการบริหาร บริษัท ไทยสแตนเลย์การไฟฟ้า (STANLY) เปิดเผยว่า ผลดำเนินงานงวดไตรมาสแรกปี 2554 (1 เม.ย.-30 มิ.ย. 2554) มีกำไรสุทธิ 232.06 ล้านบาท คิดเป็นกำไรต่อหุ้น 3.3 บาท ลดลง 36.77% จากงวดเดียวกันของปีก่อนที่มีกำไรสุทธิ 367.04 ล้านบาท กำไรต่อหุ้น 4.79 บาท
สาเหตุที่กำไรลดลงเพราะบริษัทมียอดขายลดลงเหลือเพียง 1,949.56 ล้านบาท เนื่องมาจากการเกิดภัยพิบัติที่ประเทศญี่ปุ่นในเดือน มี.ค. 2554 ทำให้ผู้ผลิตชิ้นส่วนยานยนต์ที่ประเทศญี่ปุ่นได้รับความเสียหาย ส่งชิ้นส่วนให้ผู้ผลิตรถยนต์ในประเทศไทยไม่ได้ ทำให้ยอดผลิตรถยนต์ลดลง 11.53% เหลือ 3.41 แสนคัน ส่วนยอดส่งออกลดลง 17.37% เหลือ 1.66 แสนคัน
อย่างไรก็ตาม ยอดขายในประเทศเพิ่มขึ้น 1.84% เป็น 1.93 แสนคัน ส่วนรถจักรยาน ยนต์ยังโตต่อเนื่องมียอดการผลิตทั้งสิ้น 5.93 แสนคัน เพิ่มขึ้น 20% จากงวดปีก่อน 
นายเย็บ ซู ชวน ประธานเจ้าหน้าที่บริหาร บริษัท อาปิโก ไฮเทค (AH) กล่าวว่า บริษัทผลิตเกินกำลังผลิตที่จะทำได้เพื่อให้ครอบคลุมการผลิตที่หายไปในช่วงเดือน เม.ย. และ พ.ค. ที่ได้รับผลกระทบจากสึนามิ คาดว่าช่วงครึ่งหลังธุรกิจจะกลับมาเป็นปกติ และปีนี้คาดว่าจะมีรายได้ 1.1 หมื่นล้านบาท ทรงตัวจากปีก่อนซึ่งถือว่าดีเพราะก่อนหน้าคาดว่าจะลดลง
สำหรับรายได้ของปีหน้าจะเติบโตดี เพราะโรงงานที่จีนผลิตเต็มที่ ทำให้รายได้จากต่างประเทศเข้ามาจำนวน 2,000 ล้านบาท จากปีนี้ที่คาดว่าจะอยู่ที่ 700 ล้านบาท ส่วนดอกเบี้ยที่เพิ่มขึ้นบริษัทจะลดการลงทุนลงเพราะได้ลงทุนไปมากแล้ว